เบนซ์ชนเละ ทางขึ้นรถไฟฟ้า
หนุ่มโสมจอดนอน เกิดเหตุไม่คาดฝัน,ซิ่งท้ายมทูตหวิดดับ 3 รายซ้อน เช้าตรู่หนุ่มแดนโสมขับเบนซ์ป้ายแดง จอดนอนติดเครื่องใกล้บันไดทางขึ้นลงรถไฟฟ้า จู่ๆพุ่งชนเสาหลังคาทางขึ้นลงสถานียังหาสาเหตุไม่เจอ รอผลตรวจเลือดเมาหรือเปล่า บ่ายหน่อยโชเฟอร์รถผสมปูนตีนผีเสียหลักปีนเกาะกลาง พุ่งข้ามชนเก๋ง 2 คันพังยับคนขับบาดเจ็บเล็กน้อย แต่คนขับรถปูนกระเด็นออกจากรถต้องช่วยปั๊มหัวใจ ขณะที่ดึกวันเดียวกัน หนุ่มใหญ่ ผจก.ศูนย์รถโตโยต้า ซิ่งฮอนด้ามองไม่เห็นทางแยกอัดแท่งแบริเออร์สะพานกลับรถเกษตรฯพลิกคว่ำ แต่ไม่ระคายผิว,อุบัติเหตุทางรถยนต์ 3 ราย หวิดคร่าชีวิตทั้งคนไทยและชาวต่างชาติ รายแรกเปิดเผยเมื่อเวลา 07.00 น. วันที่ 27 มี.ค. ร.ต.ท.ราคม คำก้อน รองสว. (สอบสวน) สน.ทองหล่อ ได้รับแจ้งเหตุรถเก๋งยี่ห้อเบนซ์พุ่งชนบริเวณบันไดทางขึ้นลงรถไฟฟ้า (บีทีเอส) สถานีทองหล่อ ถนนสุขุมวิท ฝั่งขาออก แขวงคลองตันเหนือ เขตวัฒนา กทม. จึงรุดไปตรวจสอบพร้อมกับมูลนิธิป่อเต็กตึ๊ง,ที่เกิดเหตุบนฟุตปาทบริเวณบันไดทางเดินขึ้นลงสถานีรถไฟฟ้าพบรถเก๋งยี่ห้อเบนซ์ รุ่น ซี 300 บลูเทค ไฮบริด สีบรอนซ์เงิน ทะเบียนป้ายแดง ส 2911 กรุงเทพมหานคร เสียหลักพุ่งชนคาติดเสาปูนหลังคาบันไดทางขึ้นลงสถานี หน้ารถพังยับเยิน เครื่องยนต์ยังติดเครื่องอยู่ ถุงลมแอร์แบ็กทำงาน กระจกข้างคนขับแตกทั้งบาน ประตูด้านซ้ายเปิดออก เสาปูนหลังคาบันได และแท่งปูนกั้นขอบถนนช่วงทางขึ้นบันไดแตกร้าว มีคราบน้ำมันเครื่องเรี่ยราดพื้น ตรวจ สอบภายในรถพบนาย ลี คี กุน อายุประมาณ 30 ปี ชาวเกาหลีใต้ หมดสติที่เบาะนั่งคนขับ รองเท้าแตะ 1 คู่ อยู่ที่วางเท้าฝั่งคนขับ จึงช่วยเหลือนำตัวออกมาจากซากรถ ส่ง รพ.บำรุงราษฎร์ โดยไม่พบบาดแผล ส่วนรถเก๋งเบนซ์ใช้รถเครนลากดึงออกมาไปไว้ที่ สน.ทองหล่อ,นางพวง พวงพิลา อายุ 49 ปี แม่ค้าขายกับข้าว ให้การว่า ช่วงเวลา 06.40 น. ได้มาเปิดแผงขายอาหารที่บริเวณทางขึ้นลงสถานีรถไฟฟ้าทองหล่อตามปกติ เมื่อมาถึงพบรถเก๋งคันดังกล่าวจอดอยู่บนฟุตปาทติดเครื่องรถ และเปิดไฟหน้าทิ้งไว้ ผู้ขับขี่เป็นชายชาวต่างชาติ อายุประมาณ 30 ปี นอนอยู่ที่เบาะคนขับและเปิดประตูรถทิ้งไว้ แต่อยู่ดีๆรถก็พุ่งออกไปชนกับเสาปูนหลังคาบันไดสถานีรถไฟฟ้าด้วยความเร็วสูงเสียงดังสนั่น หลังเกิดเหตุมีพลเมืองดีรีบแจ้งตำรวจและเข้าช่วยเหลือเอาชายต่างชาติออกมาจากรถ,ร.ต.ท.ราคมเปิดเผยว่า จากการตรวจสอบพบว่า รถที่เกิดอุบัติเหตุทำประกันชั้น 1 กับบริษัทวิริยะประกันภัยจะรับผิดชอบความเสียหายในส่วนของผู้เอาประกันและความเสียหายที่เกิดขึ้นบริเวณทางขึ้นลงสถานีรถไฟฟ้า จากการสอบถามผู้เห็นเหตุการณ์ก่อนเกิดเหตุ รถเบนซ์คันดังกล่าวได้จอดนอนอยู่บริเวณทางเดินเท้าห่างจากจุดชนประมาณ 15 เมตร จากนั้นก็พุ่งไปชน ยังไม่ทราบสาเหตุที่แน่ชัดอยู่ระหว่างการตรวจสอบเนื่องจากคนขับได้รับบาดเจ็บบริเวณคอยังไม่สามารถสอบปากคำได้ และอยู่ระหว่างการตรวจสอบกล้องวงจรปิดบริเวณใกล้เคียง เนื่องจากกล้องวงจรปิดของสถานีรถไฟฟ้าหันมุมกล้องไปอีกทางหนึ่งจึงทำให้ไม่เห็นเหตุการณ์ ส่วนประเด็นเรื่องเมาแล้วขับหรือไม่ ได้ทำหนังสือถึงโรงพยาบาลให้ตรวจเลือดแต่ยังไม่ทราบผล จึงแจ้งข้อหาขับรถประมาทเป็นเหตุให้เฉี่ยวชนทรัพย์สินผู้อื่นเสียหาย หากพบความผิดอื่นอีกจะแจ้งข้อกล่าวหาเพิ่มเติมต่อไป,รายที่สอง เมื่อเวลา 14.00 น. วันเดียวกัน ร.ต.อ.อภิวัฒน์ พวงอินแสง รอง สว. (สอบสวน) สน.ตลาดพลู รับแจ้งมีรถชนกันหลายคัน บริเวณตรงข้ามธนบุรีพลาซ่า เชิงทางลงสะพานรัชดาท่าพระ ทิศทางมุ่งหน้าแยกตลาดพลู แขวงตลาดพลู เขตธนบุรี กทม. จึงไปตรวจสอบพร้อมอาสาสมัครมูลนิธิป่อเต็กตึ๊ง พบรถผสมปูน ฮีโน่ สีขาวคาดเขียว ทะเบียน 82-8780 นนทบุรี พลิกตะแคงข้างอยู่กลางถนนหน้ารถพังยับเยิน นายธีระพงศ์ สุขจิตร์ อายุ 53 ปี คนขับกระเด็นออกมานอกรถ อาการสาหัส ใกล้กันพบรถได้รับความเสียหายอีก 2 คัน คือ รถแท็กซี่โตโยต้า รุ่นอัลติส สีชมพู ทะเบียน ทส 5836 กรุงเทพมหานคร หน้ารถพังยับเช่นกัน ตะแคงข้างอยู่บนแท่งปูนกั้นเกาะกลางถนน มีนายดาวเรือง โทน–นอก อายุ 28 ปี โชเฟอร์ได้รับบาดเจ็บที่ขาขวา อีกคันเป็นรถเก๋งมิตซูบิชิ รุ่นมิราจ สีเทา ทะเบียน 2กณ 388 กรุงเทพมหานคร ด้านหน้าและหลังคาพังยับ น.ส.ชนิสรา เอี่ยมใหม่ อายุ 25 ปี คนขับได้รับบาดเจ็บที่แขน ศีรษะและลำตัว ผู้บาดเจ็บทั้ง 3 คน ถูกนำส่ง รพ.สมเด็จพระปิ่นเกล้า,จากการสอบสวนทราบว่า รถผสมปูนวิ่งมาจากทางสี่แยกตลาดพลูมุ่งหน้าแยกท่าพระด้วยความ เร็วสูง ก่อนจะปีนข้ามเกาะกลางถนนและพุ่งชนรถทั้ง 2 คันที่ขับฝั่งตรงข้าม โชคดีไม่มีผู้เสียชีวิต เบื้องต้นตำรวจยังไม่ได้แจ้งข้อหาโชเฟอร์รถปูน เนื่องจากมีอาการสาหัส และผู้บาดเจ็บก็รักษาตัวอยู่ที่โรงพยาบาล,อุบัติเหตุรายสุดท้าย ดึกวันเดียวกัน พ.ต.ท.ฉัตรชัย เอี่ยมอ่อง รอง ผกก. (สอบสวน) สน.วิภาวดี รับแจ้งมีอุบัติเหตุรถยนต์เสียหลักพลิกคว่ำมีผู้ได้รับบาดเจ็บ บริเวณช่วงสะพานกลับรถ ม.เกษตรศาสตร์ ถนนวิภาวดีรังสิต (ฝั่งขาออก) แขวงลาดยาว เขตจตุจักร กทม. รีบไปตรวจสอบพร้อมมูลนิธิป่อเต็กตึ๊ง,ที่เกิดเหตุบริเวณช่องทางคู่ขนาน พบรถเก๋งฮอนด้า รุ่นแอคคอร์ด สีเทา ทะเบียน ชฬ 6522 กรุงเทพมหานคร สภาพรถพลิกคว่ำหงายท้อง กระจกหน้าหลังแตก กันชนหน้าขวามีรอยเฉี่ยวชน ล้อหน้าขวาแตกฉีกขาด หลังคาพังยับเยิน ภายในรถพบนายอภิเชษฐ์ สายหร่าย อายุ 36 ปี ผู้จัดการศูนย์โตโยต้า สาขารามอินทรา คนขับ ได้รับบาดเจ็บเล็กน้อย จึงรีบ นำตัวส่ง รพ.วิภาวดี ห่างออกไปประมาณ 50 เมตร พบแท่งแบริเออร์คอนกรีตมีร่องรอยการเฉี่ยวชน,นายอภิเชษฐ์ให้การว่า ระหว่างขับรถกลับบ้านถึงที่เกิดเหตุเป็นทางแยกระหว่างทางขึ้นสะพานกลับรถ ม.เกษตรศาสตร์ ตนมองไม่เห็นทางแยกเมื่อเห็นก็จวนตัวแล้วจึงรีบหักพวงมาลัยรถหลบและบังคับรถไม่อยู่เสียหลักพุ่งชนแท่งแบริเออร์คอนกรีตด้านขวาจนรถเสียหลักพลิกคว่ำ เบื้องต้นเจ้าหน้าที่อยู่ระหว่างการตรวจสอบกล้องวงจรปิดบริเวณที่เกิดเหตุว่ารถวิ่งมาด้วยความเร็วสูงหรือไม่ และตรวจสอบปริมาณ แอลกอฮอล์ในร่างกาย เพื่อนำไปประกอบสำนวนคดีตามกฎหมายต่อไป
ซิ่งท้ายมทูตหวิดดับ 3 รายซ้อน เช้าตรู่หนุ่มแดนโสมขับเบนซ์ป้ายแดง จอดนอนติดเครื่องใกล้บันไดทางขึ้นลงรถไฟฟ้า จู่ๆพุ่งชนเสาหลังคาทางขึ้นลงสถานียังหาสาเหตุไม่เจอ รอผลตรวจเลือดเมาหรือเปล่า
ข่าวหน้า1,รถเบนซ์,ป้ายแดง,จอดนอน,ติดเครื่อง,รถไฟฟ้า,ทองหล่อ,ข่าว,ไทยรัฐฉบับพิมพ์,อุบัติเหตุ